Leer oor waardeketting op Veeskool | Landbou
Groter betrokkenheid by rooivleis se waardeketting kan vir boere meer geld in die sak bring. Om hulle te bemagtig om meer geld uit hul produksie te verdien, is 'n hand vol buitelandse sprekers van lande wat reeds ver op dié gebied gevorder het, gewerf om lesings op die volgende LRF-Veeskool te lewer.
Die hibriede Veeskool wat deur die LRF (Lewendehawe-registrerende Federasie), Breedplan en Landbouweekblad aangebied word, word van 13-15 Oktober gehou. Die tema is "Kritiese suksesfaktore vir 'n inklusiewe en winsgewende lewendehawe-waardeketting".
'n Beperkte getal mense sal die verrigtinge fisiek by die Aldam-vakansieoord tussen Ventersburg en Winburg kan bywoon, terwyl daar ook 'n goedkoper opsie is om aanlyn vanaf die huis na die lesings te luister.
Dr. Michael Bradfield, uitvoerende hoof van die LRF, het sprekers van sterk uitvoerlande soos Australië, Brasilië, Amerika en Namibië bekom om te vertel wat hulle doen om die waardeketting te benut en rooivleis suksesvol uit te voer.
Brasilië is Suid-Afrika se grootste mededinger op die buitelandse markte en produseer groot volumes beesvleis teen laer pryse as in Suid-Afrika, wat aan hulle 'n bemarkingsvoordeel gee. Hulle verdubbel nou hul voerkrale om in die vraag na proteïen in die invoermarkte te voorsien. Mnr. Bruno Andrade, 'n direkteur van die Mato Grosso Meat Institute, gaan sy land se uitvoerstrategie verduidelik.
Mnr. Jason Strong, hoof van Meat and Livestock Australia (MLA), een van die wêreld se grootste vleisuitvoerders wat op premiemarkte vir hoëwaardevleis konsentreer, gaan vertel hoe hul strategie meer geld in die boer se sak sit.
Dr. Steve Miller, waarnemende direkteur van die Animal Genetics and Breeding Unit in Australië, 'n Kanadees wat in Australië woon, gaan sy lesing op genetika toespits. Hy was verantwoordelik vir die wêreld se grootste genetiese evaluasie van 'n beesras, die Angus in Amerika.
Prof. Dale Woerner, assosiaatprofessor in die departement diere- en voedselwetenskappe aan die Texas Tech-universiteit in Amerika, gaan vertel hoe hulle in internasionale verbruikers se rooivleisbehoeftes voorsien.
Prof. Helmke von Bach, landbou-ekonoom van die Universiteit van Namibië, gaan verduidelik hoe hulle die internasionale rooivleismarkte suksesvol binnedring. Mnr. Paul Strydom, hoofbestuurder van die Namibiese Vleisraad, gaan die suksesverhaal van hul Fanmeat-naspeurbaarheidstelsel met Veeskool-gangers deel.
Mnr. Dong Wang, direkteur van China Marketing Solutions wat in Australië gesetel is, gaan vertel wat 'n bedryf moet doen om rooivleis na China uit te voer. Hy sal ook meer van China se verbruikerspatrone praat.
Die organiseerders het besluit om 'n korting toe te staan aan mense wat voor of op 1 September registreer en betaal. Vir fisieke bywoning is die prys vir vroeë registrasie R5 865 vir al drie dae se lesings, 'n dokument met al die lesings, verblyf, etes en die galadinee en prysuitdeling. Die aanlyn opsie kos R510.
Daarna kos dit R6 900 vir fisieke bywoning en R600 vir aanlyn bywoning. Pryse sluit BTW in. Getalle sal weens covid-19-maatreëls beperk word. Bespreek aanlyn op Quicket by https://bit.ly/3z0MEIi.